18.		Rozhodnutie o uložení poriadkovej pokuty (§ 45 ods. 1 ZoSK)
Okresný úrad Martin, odbor všeobecnej vnútornej správy
Ul. A. Kmeťa č. 17, 036 01 Martin
						Vážený pán
Č. j.: A/2022/9876/Ac 					Matej Mráz 
Martin 20. 12. 2022 					Borová ul. č. 1765/35, 036 01 Martin
Vec:	Rozhodnutie
Okresný úrad, odbor všeobecnej vnútornej správy, Martin, ako príslušný správny orgán vo veciach priestupkov podľa § 56 ods. 2 zákona č. 372/1990 Zb. o priestupkoch v znení neskorších predpisov, ukladá svedkovi Matejovi Mrázovi, trvale bytom Borová ul. č. 1765/35, 036 01 Martin poriadkovú pokutu vo výške 33 € v súlade s ust. § 45 ods. 1 zákona č. 71/1967 Zb. o správnom konaní v znení neskorších predpisov.
Pokutu je povinný svedok Matej Mráz uhradiť priloženou poštovou poukážkou Okresnému úradu v Marine, finančnému odboru na č. účtu ............................... do 15 dní odo dňa nadobudnutia právoplatnosti tohto rozhodnutia.
Odôvodnenie:
Správny orgán začal vo veci konať na základe predloženého objasňovacieho spisu OO PZ Martin, č. j.: OO PZ – Z – 2022 zo dňa 12. 11. 2022.
Keďže pri objasňovaní a dokazovaní priestupku proti verejnému poriadku podľa § 47 ods. 1 písm. b) zákona č. 372/1990 Zb. o priestupkoch v znení neskorších predpisov je nevyhnutná účasť pána Mateja Mráza, tento bol predvolaný ako svedok na ústne pojednávanie o priestupku na deň 5. 12. 2022.
Svedok si pozvánku na pojednávanie na deň 5. 12. 2022 v odbernej lehote neprevzal. Na deň 20. 12. 2022 je doručenie riadne preukázané, avšak na pojednávanie sa svedok nedostavil, ani sa neospravedlnil.
S poukazom na túto skutočnosť správny orgán uložil svedkovi pánovi Matejovi Mrázovi poriadkovú pokutu, keďže svojou neúčasťou sťažuje postup správneho orgánu pri konaní.
Poučenie:
Proti tomuto rozhodnutiu možno podať odvolanie na Okresný úrad v Martine, odbor všeobecnej vnútornej správy, Ul. A Kmeťa č. 17, 036 01 Martin do 15 dní odo dňa jeho doručenia. Rozhodnutie nie je preskúmateľné súdom.
JUDr. Zuzana Čierna
vedúca odboru všeobecnej vnútornej správy
Rozhodnutie dostanú:
–	Matej Mráz, Borová ul. č. 1765/35, 03601 Martin + poštová poukážka
–	spis
Poznámka
Uloženie poriadkovej pokuty sa uskutočňuje formou rozhodnutia, proti ktorému je prípustné odvolanie. Rozhodnutie musí byť náležite odôvodnené, aby sa v odvolacom konaní dala preskúmať jeho vecná správnosť.
Poriadkové opatrenie má donucovací charakter, ktorým môže správny orgán účinne pôsobiť na osoby ohrozujúce priebeh konania. Pretože poriadkové opatrenie má prevažne výchovnú funkciu, zákon o správnom konaní v § 45 ods. 3 dáva možnosť správnemu orgánu uloženú pokutu odpustiť.